宿法惠寺
作者：賀鑄
朝代：宋

paragraphs: 驅馬越飛澗，揚旌下回岡。
欻見層浮圖，高風振琅璫。
重門壯且深，老柏森然行。
佛子出延客，投鞭步長廊。
中庭汲新泉，一飲生清凉。
孤坐興登覽，危梯趨上方。
蕭蕭荒竹林，簷外如環牆。
樵牧斷行徑，龍蛇知所藏。
山禽喜暄暘，嘯侶何琅琅。
子規特殷勤，使人懷故鄉。
引領落西北，暮色來蒼茫。
一官早見縻，微尚久未償。
明發復東去，斯遊良不忘。